Кніга падрыхтаваных Верай дзіцячых вершаў называецца “Фантазюркі” і ўключае трыццаць твораў, віртуозна напісаных і самых разнастайных паводле тэмаў. Пра сям’ю і родны горад, пра свет жывёл і свет машын (чаго вартыя хаця б пра трамваі і тралейбусы), пра фантастычныя прыгоды росту й першаадкрывальніцкія радасці пазнання свету й самапазнання. І ў кожным з іх шмат чаго адбываецца, як і належыць добрай дзіцячай літаратуры. І ў кожным з іх шмат любові да жыцця, шмат дабрыні й святла. Нават калі здараецца аварыя і святло адключаюць, яшчэ не бяды. Бо мы памятаем, што наша паэтка добра заўважная і ў цемры, а таксама не патрабуе мікрафона, каб быць пачутай.